paragraph_text: Boćanje je uz šah jedini sport u kojemu se mogu natjecati osobe s najtežim lokomotornim oštećenjima. Paraolimpijski sport postao je 1984. godine i jedan je od samo 3 paraolimpijska sporta koji nije i u programu Olimpijskih igara. Za razliku od ostalih paraolimpijskih sportova boćanje je predviđeno isključivo za osobe s težim tjelesnim invaliditetom, odnosno, jedini je sport za koji možete biti prezdravi da bi se aktivno natjecali u njemu. Izvorno je bio namijenjen za osobe s cerebralnom paralizom (skraćeno CP), ali sada uključuje i druga oštećenja sa slabijim motoričkim sposobnostima. Pravila boćanja za osobe s invaliditetom razlikuju se od pravila uobičajenog boćanja, ali u suštini su to skoro pa jednaki sportovi. Cilj igre je isti - biti bliži ciljnoj boći koja je bijele boje i naziva se bulin (engl. jack).